ทิสโก้ส่งทริกเกอร์หากำไรหุ้นไทย8%ธนชาตขาย6เดือน
บลจ.ทิสโก้ ส่งทริกเกอร์ฟันด์ลุยหุ้นไทยต่อ ตั้งเป้า 8% ขายถึง 13 ธ.ค.นี้ &#8220;ธนชาต&#8221; ขายกองทุน ตราสารหนี้ 6 เดือน ผลตอบแทน 3% ต่อปี
29 พ.ย. 2555

บลจ.ทิสโก้ ส่งทริกเกอร์ฟันด์ลุยหุ้นไทยต่อ ตั้งเป้า 8% ขายถึง 13 ธ.ค.นี้ “ธนชาต” ขายกองทุน ตราสารหนี้ 6 เดือน ผลตอบแทน 3% ต่อปี
นายสาห์รัช ชัฏสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน (บลจ.) ทิสโก้ เปิดเผยว่า บริษัทเปิดขายกองทุนเปิด ทิสโก้ ไทย อิควิตี้ ทริกเกอร์ 8% # 6 ซึ่งเป็นกองทาร์เก็ตฟันด์ที่เน้นลงทุนในหุ้นไทย เสนอขายครั้งเดียวตั้งแต่วันที่ 25 พ.ย.-13 ธ.ค.นี้ ลงทุนขั้นต่ำ 5,000 บาท 
ทั้งนี้ กองทุนไม่มีกำหนดอายุโครงการ โดยจะเลิกกองทุนหากสร้างผลตอบแทนได้ถึง 8% หรือมีมูลค่าหน่วยลงทุน (NAV) มากกว่าหรือเท่ากับ 10.80 บาท 
ฝ่ายทิสโก้ เวลธ์ ยังมีมุมมองเป็นบวกต่อการลงทุนในตลาดหุ้น พร้อมได้ตั้งเป้าหมายดัชนีตลาดหุ้นไทยปี 2556 อยู่ที่ 1,450 จุด จากแนวโน้มผลการดำเนินงานของบริษัทจดทะเบียนที่ขยายตัวมากกว่า 20% และสภาพคล่องในตลาดที่อยู่ระดับสูง 
สำหรับนักลงทุนที่ลงทุนในระยะยาว แนะนำให้ถือและลงทุนเพิ่มเพื่อทำกำไรไปเรื่อยๆ เนื่องจากยังคงมีมุมมองที่เป็นบวกสำหรับการลงทุนในระยะ 12 เดือนข้างหน้า และคาดแนวโน้มราคาน้ำมันในตลาดโลกปรับสูงขึ้น ส่งผลบวกต่อกลุ่มพลังงานและปัจจุบันตลาดหุ้นไทยมการซื้อขายพี/อี ต่ำกว่าค่าเฉลี่ยในกลุ่ม TIPS (ไทย อินโดนีเซีย และฟิลิปปินส์) คาดว่ามีความเป็นไปได้สูงที่ตลาดหุ้นไทยจะสูงขึ้นและเข้าใกล้ค่าเฉลี่ยการซื้อขายของกลุ่ม 
ด้านดัชนีหุ้นไทยในช่วงนี้มีการย่อตัวลงมา จึงนับเป็นช่วงจังหวะเหมาะสมที่นักลงทุนเข้าไปลงทุน 
น.ส.ทิพวัลย์ เอี่ยมโอภาส ผู้ช่วยกรรมการผู้จัดการบลจ.ธนชาต กล่าวว่า บริษัทจะเสนอขายกองทุนเปิดธนชาต Fixed Income 6M11 (TFI6M11) ระยะเวลาลงทุนประมาณ 6 เดือน ผลตอบแทนประมาณ 3% ต่อปี 
กองทุนจะลงทุนในเงินฝากสกุล Arab Emirates Dirham ของ Abu Dhabi Commercial Bank ประมาณ 22% First Gulf Bank ประมาณ 22% ลงทุนในตราสารหนี้ ที่ออกโดย Itau Unibanco S.A. ประมาณ 22% Banco Bradesco ประมาณ 11.9% ลงทุนในตราสารหนี้ระยะสั้นที่ออกโดยบริษัท อยุธยา แคปปิตอล ออโต้ ลีส 19% ตราสารหนี้ระยะสั้นที่ออกโดย เอเซียเสริมกิจลีสซิ่ง 3%